Tarybos reglamentas (EB) Nr. 815/2003
2003 m. gegužės 8 d.
įgyvendinantis Reglamento (EB) Nr. 2501/2001, numatančio bendrųjų tarifų lengvatų sistemos taikymą nuo 2002 m. sausio 1 d. iki 2004 m. gruodžio 31 d., 12 straipsnį
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 10 d. Tarybos reglamentą (EB) Nr. 2501/2001, numatantį bendrųjų tarifų lengvatų sistemos taikymą nuo 2002 m. sausio 1 d. iki 2004 m. gruodžio 31 d. [1], ypač į jo 12 straipsnio 5 ir 8 dalis,
atsižvelgdama į Komisijos pasiūlymą,
kadangi:
(1) Reglamento (EB) Nr. 2501/2001 7 ir 10 straipsniuose nurodytos tarifų lengvatos turėtų būti panaikintos gaminiams, kurių kilmės šalis yra šalis naudos gavėja ir kurie priskiriami sektoriui, kuris trejus metus iš eilės atitiko kurį nors iš tame reglamente nustatytų kriterijų.
(2) Tarifų lengvatos, kurios buvo panaikintos pagal ankstesnes sistemas, turėtų būti vėl taikomos sektoriui, kuris trejus metus iš eilės neatitiko tame reglamente nurodytų kriterijų.
(3) Naujausi ir išsamiausi statistiniai duomenys, kuriais remiantis nustatoma, kurie sektoriai atitinka Reglamente (EB) Nr. 2501/2001 nustatytas sąlygas, yra 1997-1999 metų statistiniai duomenys.
(4) Šio reglamento taikymo datą reikėtų nustatyti atsižvelgiant į tai, kad ūkio subjektams reikia prisitaikyti prie naujų juo nustatytų muitų.
(5) Reikėtų pakeisti Reglamento (EB) Nr. 2501/2001 I priedą, kad atsispindėtų 7 ir 10 straipsniuose numatytų tarifų lengvatų taikymo panaikinimas arba atnaujinimas.
(6) Argentina, Urugvajus ir Venesuela įvykdė Reglamento (EB) Nr. 2501/2001 12 straipsnio 8 dalyje numatytą sąlygą, pagal kurią tarifų lengvatų panaikinimas netaikomas tais atvejais, kai šalies naudos gavėjos faktinis bendrasis vidaus produktas per paskutinių 12 mėnesių laikotarpį, kurio duomenys yra, sumažėja bent 3 %.
(7) Reglamento (EB) Nr. 2501/2001 37 straipsnyje nurodytas komitetas nepateikė teigiamos nuomonės dėl Komisijos reglamento siūlymo, kurį pateikė ta institucija dėl priemonių, kurių reikia imtis pagal to reglamento 12 straipsnį,
PRIĖMĖ ŠĮ REGLAMENTĄ:
1 straipsnis
1. Šio reglamento I priede išvardytų šalių naudos gavėjų kilmės gaminiams, priskiriamiems tame priede šalia kiekvienos atitinkamos šalies minimiems sektoriams, tarifų lengvatos, numatytos Reglamento (EB) Nr. 2501/2001 7 ir 10 straipsniuose, sumažinamos 50 % nuo 2003 m. lapkričio 1 d. ir 100 % nuo 2004 m. gegužės 1 d.
2. Šio reglamento II priede išvardytų šalių naudos gavėjų kilmės gaminiams, priskiriamiems tame priede šalia kiekvienos atitinkamos šalies minimiems sektoriams, tarifų lengvatų, numatytų Reglamento (EB) Nr. 2501/2001 7 ir 10 straipsniuose, taikymas atnaujinamas nuo 2003 m. sausio 1 d.
3. Reglamento (EB) Nr. 2501/2001 I priedas pakeičiamas šio reglamento III priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gegužės 8 d.